Lukuaika noin 1 min

Biodieselin nimi on Neste MY, ja sitä myydään pääkaupunkiseudulla.

Nesteen mukaan tuotteella voidaan saavuttaa jopa 90 prosenttia pienemmät kasvihuonekaasupäästöt polttoaineen koko elinkaaren aikana, kun sitä verrataan perinteiseen fossiiliseen dieseliin.

"Neste MY uusiutuvan dieselin lanseeraus on kaivattu avaus Suomen dieselmarkkinoille. Haluamme tarjota ympäristötietoisille kuluttajille ja yritysasiakkaille huipputuotteen sekä mahdollisuuden siirtyä täysin uusiutuviin polttoaineisiin. Tuotteen lanseeraus on myös yksi niistä tavoista, joilla Neste osallistuu Suomen itsenäisyyden satavuotisjuhlavuoteen 2017", kertoo Nesteen toimitusjohtaja Matti Lievonen tiedotteessa.

Uusiutuvan dieselin myynti alkaa kuudella Nesteen asemalla. Ne ovat Espoo Piispanmäki, Vantaa Ilmakehä, Helsinki Konala, Espoo Otaniemi, Espoo Olari ja Vantaa Varisto. Hinnaltaan Neste My on hieman kalliimpaa kuin Neste Pro Diesel, jossa on siinäkin vähintään 15 prosenttia uusiutuvaa dieseliä.

Tammikuun aikana Neste MYn myynti laajenee myös valituille raskaan liikenteen Neste Truck -asemille.

Nesteen mukaan uusiutuvan dieselin käyttö ei vaadi mitään muutoksia ajoneuvoihin. Sen luvataan olevan täysin yhteensopiva nykyisten diesellaatujen kanssa eli sitä voidaan lisätä polttoainesäiliöön missä tahansa sekoitussuhteessa.

Uutuusdieselin luvataan takaavan puhtaamman palamisen, vähentävän moottorin melua sekä laskevan lähipäästöjä. Sen ominaisuuksissa on Nesteen mukaan otettu huomioon Suomen vaihtelevat lämpötilat niin, että autoilijan ei tarvitse pelätä auton jättävän tielle kovillakaan talvipakkasilla.